เหมราชยันกำไรโต50%
เหมราชฯ แย้มปีนี้ รายได้โต 80% กำไรทะยาน 50% ได้ฟอร์ดช่วยซื้อที่ดิน ส่วนปีหน้าลูกค้าปิโตรเคมีทะลัก คาดปี 2555 กำไรพุ่งเท่าตัว
1 ก.ค. 2553

เหมราชฯ แย้มปีนี้ รายได้โต 80% กำไรทะยาน 50% ได้ฟอร์ดช่วยซื้อที่ดิน ส่วนปีหน้าลูกค้าปิโตรเคมีทะลัก คาดปี 2555 กำไรพุ่งเท่าตัว
นายเดวิด นาร์โดน กรรมการผู้จัดการบริษัท เหมราชพัฒนาที่ดิน (HEMRAJ) เปิดเผยว่า ครึ่งแรกปีนี้บริษัทขายที่ดินในนิคมได้แล้ว 609 ไร่ แต่ยังคงเป้าหมายทั้งปีไว้ที่ 1,000 ไร่ การฟื้นตัวของเศรษฐกิจและการลงทุนโดยตรงจะส่งผลให้บริษัทมีรายได้และกำไรสุทธิปีนี้เติบโต 80% และ 50% ตามลำดับ
ทั้งนี้ ปี 2552 HEMRAJ มีรายได้รวม 2,050 ล้านบาท และกำไรสุทธิ 575 ล้านบาท ถ้าหากปีนี้เติบโตได้ตามเป้า 50% บริษัทจะมีกำไรสุทธิ 863 ล้านบาท 
ด้านรายได้ปีนี้ 40% จะมาจากการขายพื้นที่ในนิคม ที่ครึ่งหนึ่งเป็นกลุ่มอุตสาหกรรมยานยนต์ ส่วนรายได้จากสาธารณูปโภค มีสัดส่วน 28% และที่เหลือเป็นรายได้อื่น 
สำหรับรายได้จากการขายที่ดินให้อุตสาหกรรมปิโตรเคมีคาดว่าจะมีเข้ามาในปีหน้า คิดเป็น 15% ของรายได้จากนิคมทั้งหมด เพราะโรงงานใหม่จะเริ่มเปิดดำเนินการได้ 
นายนาร์โดน กล่าวว่า ผลการดำเนินงานในไตรมาส 2 ปีนี้จะชะลอตัว อันเนื่องมาจากสถานการณ์การเมือง แต่จะกลับมาฟื้นตัวในครึ่งปีหลัง
ดังนั้น รายได้จากการขายที่ดิน 468 ไร่ ให้บริษัท ฟอร์ด มอเตอร์ (ประเทศไทย)นั้นรับรู้ไปแล้ว 50% เมื่อไตรมาสแรก และจะรับรู้ในไตรมาส 2 อีก 10% ส่วนงานในมือจำนวน 927 ล้านบาท จะรับรู้ภายในปีนี้ 40%
นายนาร์โดน กล่าวว่า บริษัทคาดหวังกำไรในปี 2555 เพิ่มขึ้น 1 เท่าตัวจากปี 2553 เพราะได้ปันผลจากการถือหุ้น 35% ในโครงการโรงไฟฟ้าพลังงานความร้อนร่วม Gheco-One 
อย่างไรก็ตาม งบลงทุนในปีนี้บริษัทตั้งไว้ 5,000 ล้านบาท โดยออกหุ้นกู้ไปแล้ว 3,000 ล้านบาท และจะออกครึ่งปีหลังอีก 2,000 ล้านบาท เพื่อนำไปลงทุนโรงไฟฟ้า1,700 ล้านบาท ซื้อกิจการสวนอุตสาหกรรมเอสไอแอลอีก 75% หรือ 1,100 ล้านบาท ให้เป็น 100% และขยายนิคม 1,000ล้านบาท